དགའ་ལྡན་སུམ་རྩེན་གླིང་
གསུང་རྟེན་གྱི་སྐོར་
རྒྱལ་དབང་བསྐལ་བཟང་རྒྱ་མཚོ་མཆོག་གིས་ལོ་ལྟར་ས་ག་ཟླ་བའི་ནང་དག་སྒྲོག་གནང་རྒྱུའི་མ་ཐེབས་དང་བཅས་དགོན་སྡེར་སྦྱོར་འཇགས་གནང་པའི་རྒྱལ་བའི་བཀའ་འགྱུར་རིམ་པོ་ཅེ་ལི་ཐང་མཚལ་དཔར་མ་སྤུས་ལེགས་ཆ་ཚང་གཅིག་དང་། རྒྱལ་བའི་བཀའ་འགྱུར་རིན་པོ་ཆེ་སྣར་ཐང་དཔར་མ་ཆ་ཚང་གསུམ། ལྷ་ལྡན་ཞོལ་དཔར་ཁང་ཆེན་མོའི་དཔར་གསར་གྲས་བཀའ་འགྱུར་རིན་པོ་ཆེ་ཆ་ཚང་གཉིས། ཡུམ་རྒྱས་འབྲིང་བསྡུས་གསུམ་དཔར་མ་དང་བྲིས་མ་ཆ་ཚང་ལྔ་སྐོར། བསྟན་འགྱུར་སྣར་ཐང་དཔར་མ་ཆ་ཚང་གསུམ། རྗེ་ཡབ་སྲས་གསུམ་གྱི་གསུང་འབུམ་ཆ་ཚང་བཞི་ལྔ་སྐོར། གོང་ས་ལྔ་པ་ཆེན་པོའི་གསུང་འབུམ་ཆ་ཚང་གཉིས། པཎ་ཆེན་བློ་བཟང་ཆོས་རྒྱན་དང་། རྒྱལ་མཆོག་བསྐལ་བཟང་རྒྱ་མཚོ། རྗེ་དངུལ་ཆུ་བ། ལྕང་སྐྱ་ངག་དབང་ཆོས་ལྡན། ཆུ་བཟང་བླ་མ། སྤང་ལུང་བློ་བཟང་ཐུགས་རྗེ་རྣམས་ཀྱི་གསུང་འབུམ་ཆ་ཚང་། གཞན་ཡང་གསུང་འབུམ་ཁག་མང་། ལམ་རིམ་བློ་སྦྱོང་གི་སྐོར། སྨན་རྩིས་སོགས་རིག་གནས་ཀྱི་སྐོར། ཆོས་འབྱུང་དང་རྒྱལ་རབས་ཀྱི་སྐོར། ཆོས་འབྱུང་དང་རྒྱལ་རབས་ཀྱི་སྐོར། ཆོས་སྤྱོད་རབ་གསལ། གསང་བདེ་འཇིགས་གསུམ་གྱི་འདོན་ཆོག་དང་ཟབ་ཁྲིད་ཀྱི་སྐོར།། སྨན་བླ་མདོ་ཆོག་ཡིད་བཞིན་དབང་རྒྱལ་དཔེ་རིང་དང་། གཏོར་ཆེན་ཁག་དང་མདོས་རིགས་སོགས་པོ་ཏི་བརྒྱ་ཕྲག་བརྒལ་བར་བཞུགས། གོང་གསལ་གསུང་རྟེན་ཡོངས་སུ་རྫོགས་པར་ན་བཟའ་དཔེ་སྒྲིལ་དང་གླེགས་ཤིང་གླེགས་ཐག་གདོང་འཛར་སོགས་བཟང་ལེགས་བཅས་གཅེས་སྤྲས་ཤིད་ཏུ་ཆེན་པོ་གནང་བའི་ལམ་སྲོལ་བཟང་པོ་ཡོད། འདུ་ཁང་གི་སྒོ་འཆོར་གཡས་གཡོན་གཉིས་སུ་དགོན་སྡེ་གཞུང་གི་འཛིན་ཆས་རིགས་འཇོག་ཡུལ་མཛོད་ཁང་ཆེན་པོ་གཉིས་ཡོད། སྒོ་འཆོར་གྱི་ནུབ་ངོས་ནས་ཐོག་འགྲོའི་རྒྱལ་སྐས་སྲ་བརྟན་བདེ་ཉམས་དོད་པ་ཞིག་ཡོད། སྐས་འཛེག་འདི་ནས་མཁན་པོ་ཆེ་ཚོགས་ཕེབས་སྐབས་དང་བླ་ཆེན་མི་ཆེན་ཕེབས་སྐབས་སོགས་དམིགས་བསལ་ཁག་སྐབས་མ་གཏོགས་ཕེབས་བཞུད་གནང་སྲོལ་མེད། རྒྱུན་དུ་ཐོག་འགྲོའི་སྐས་འཛེག་འདུ་ཁང་ཞལ་ལྷོར་གཟིགས་པའི་གཡོན་ངོས་ཇ་སྒོའི་འཁྲིས་ལྟག་སྒོ་ཞིག་ཡོད་དེའི་ནང་ནས་ཐོག་འགྲོའི་རྡོ་ཆེན་གྱི་རྡོ་སྐས་རྒྱ་ཆེ་སྲ་བརྟན་ཅན་ཞིག་ཡོད་པ་རྒྱུན་དུ་ཐོག་ཁར་རྡོ་སྐས་འདི་བརྒྱུད་ཕེགས་བཞུད་གནང་སྲོལ་ཡོད། རྡོ་སྐས་སྟེང་གི་རབ་གསལ་ཆེན་མོའི་ནང་དུ་གསང་བདེ་འཇིགས་གསུམ་གྱི་བློས་བསླངས་གསུམ་ཡོད། ཐུབ་དབང་གི་སྐུ་དང་། རྗེ་ཡབ་སྲས་གསུམ་གྱི་སྐུ་བརྙན། ཚེ་ལྷ་རྣམ་གསུམ། རིགས་གསུམ་མགོན་པོ་སོགས་བླ་སྐུ་དང་སངས་རྒྱས་བྱང་སེམས་ཆོས་སྲུང་བཅས་པའི་སྐུ་རྟེན་གྲངས་མང་། ཞལ་ཐང་གསར་རྙིང་གྲངས་མང་། རྗེ་ཡབ་སྲས་གསུམ་གྱི་གསུང་འབུམ་སོགས་གསུང་རྟེན་སྣ་ཚོགས་གྲངས་མང་། བཀའ་གདམས་མཆོད་རྟེན་སོགས་ཐུགས་རྟེན་མང་པོ་བཞུགས། རབ་གསལ་ཆེན་མོའི་སྦུག་ཏུ་མཚན་གཟིམ་ཁང་དང་། དེའི་ནང་ལ་སྐུ་གསུང་ཐུགས་རྟེན་དང་། འཛིན་ཆས་བཅས་ཆ་ཚང་ཡོད། རབ་གསལ་འདིར་ཕྱོགས་ཕན་ཚུན་ནས་བླ་ཆེན་ཁག་ཆིབས་བསྒྱུར་བསྐྱངས་སྐབས་ཕེབས་སྒྲིག་ཞུ་ས་དང་། དགོན་སྡེ་གཞུང་གི་ཞབས་རིམ་འཕར་མ་ཟུར་ཚོགས་དགོས་རིགས་འདིའི་ནང་དུ་ཚུགས་སྲོལ་ཡོད། རབ་གསལ་ཞལ་ལྷོར་བསྟན་པའི་གཡས་ཕྱོགས་ལ་མཁན་རིན་པོ་ཆེ་རིམ་བྱོན་གྱི་གཟིམ་ཆུང་མདོ་སྦུག་གསུམ། གཟིམ་སྤྱོད་དང་འཛིན་ཆས་རྟེན་གསུམ་དང་བཅས་རང་འགྲིགས། རབ་གསལ་གྱི་གཡོན་ཕྱོགས་ལ་བླ་བྲང་ཕྱག་མཛོད་ཀྱི་ལས་ཤག་དང་། མཁན་པོ་སྐུ་འཁོར་བཅས་ཀྱི་གསོལ་ཐབ་དང་གཉེར་ཚང་བཅས་ཡོད། མཁན་པོའི་གཟིམ་ཆུང་གི་བྱང་ཕྱོགས་ལ་དགོན་སྡེའི་མགོན་ཁང་ཆེན་མོ་ཡོད། དེའི་ནང་དུ་ཐུབ་དབང་གི་སྐུ་དང་། འཇམ་དབྱངས། རྗེ་ཙོང་ཁ་པ་ཆེན་པོའི་སྐུ་བརྙན་དང་། དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མ་ཞལ་ཕྱག་ཡོངས་རྫོགས་མི་ཚད་ལྷག་ཙམ་གཅིག སྐུ་ཚད་དེ་ལས་ཅུང་ཆུང་བ་གཅིག མགོན་པོ་ཕྱག་དྲུག་པ་དང་། དམ་ཅན་ཆོས་རྒྱལ་ཕྱི་སྒྲུབ། དཔལ་ལྡན་དམག་ཟོར་རྒྱལ་མོ། རྒྱལ་ཆེན་རྣམ་ཐོས་སྲས། རྒྱལ་པོ་སྐུ་ལྔ། དགོན་སྡེའི་ཐུན་མོང་མ་ཡིན་པའི་བཀའ་སྲུང་བསྟན་སྲུང་ཆེན་པོ་བསེ་ཡི་ཁྲབ་ཅན་བཅས་ཀྱི་སྐུ་བརྙན། སྤང་ལུང་བློ་བཟང་ཐུགས་རྗེས་ཕྱག་བཟོ་འཇམ་མགོན་རྒྱལ་བའི་བསྟན་སྲུང་ཆེན་པོ་རྒྱལ་ཆེན་རྡོ་རྗེ་ཤུགས་ལྡན་གྱི་ཞལ་འབག་ཤིན་ཏུ་རྔམས་བརྗིད་ཅན་སྐུ་གསོབ་དང་བཅས་པ། གཞན་ཡང་ཞལ་འབག་སྣ་ཚོགས་གྲངས་མང་བཅས་བཞུགས། དྲག་པོའི་སྤྱན་གཟིགས་ཁག་དང་། ཁྲབ་རྨོག་མདའ་མདུང་རལ་གྲི་ཞགས་པ་སོགས་གོ་མཚོན་དང་། མདའ་དར་མེ་ལོང་སོགས་ཕྱི་ནང་གི་རྟེན་རྫས་ཀྱིས་ལེགས་པར་བལྟམས་པའི་མགོན་ཁང་འཇིགས་ཟིལ་ཅན་དེའི་མདོར་འཁྱམས་རྒྱ་ཆེན་པོ་བཅས་ཡོད། དེ་ནས་གཡས་བསྐོར་ལ་ཕེབས་ན་འོག་ཐོག་གཙང་ཁང་ནང་གི་ལྷ་ཆེན་གསུམ་གྱི་ཞལ་རས་ལྷ་ཁང་ཁག་དང་དེ་ནས་ཕར་ཙམ་ཕེབས་ན་ཤར་རྒྱུད་ནས་བླ་བྲང་གི་གསོལ་ཐབ་བར་མཛོད་ཆེན་ཁག་གཉིས་དང་གསང་སྤྱོད་བཅས་ཡོད། བླ་བྲང་གི་གསོལ་ཐབ་ཀྱི་ཉེ་འཁྲིས་ནས་ཐོག་འགྲོའི་སྐས་འཛེག་དེ་བརྒྱུད་ནས་སུམ་ཐོག་ཏུ་འབྱོར་ཞིང་། རབ་གསལ་ཆེན་མོའི་སྟེང་དུ་རྔ་ཁང་ཐེམ་སྐས་རིམ་པ་ལྔ་པ་ཅན་ཞིག་ཡོད་དེའི་དང་དུ་དགེ་འདུན་པར་ཚོགས་བརྡའ་འབུལ་བྱེད་རྔ་བོ་ཆེ་སྲབ་མཐུག་ཁྲུ་ཕྱེད་གསུམ་སྐོར་དང་འཁོར་རྒྱ་མིའི་གཞུ་འདོམ་བཞི་ཙམ་ཡོད་པ་དྲིལ་ཆུང་དུ་བ་བཏགས་པའི་རྔ་བོ་ཆེ་ཤིན་ཏུ་ལེགས་པ་གཅིག། རྔ་ཁང་གི་ཐོག་ཏུ་རྒྱ་ཕིབས་ཆུང་བ་ཞིག་ཀྱང་ཡོད། རྒྱུན་དུ་ཚོགས་བརྡའ་བཏང་སྐབས་ཇ་མ་ཆེན་མོ་གང་རུང་གིས་དགོན་སྡེའི་ཐུན་མོང་མ་ཡིན་པའི་བརྡུང་སྲོལ་ལྟར་དུས་ཚོད་སོ་སོར་འཕྱུགས་མེད་ཐོག་ཚོགས་བརྡ་རྔ་བོ་ཆེ་དགེ་འདུན་ཡོངས་རྫོགས་ཕེབས་རྗེས་ཟིན་ངེས་བར་བརྡུང་དགོས། རྔ་བརྡའི་གཞུག་རྫོགས་པ་དང་། དུང་གཉིས་ཁ་སྤྲོད་དུ་ལངས་ཏེ་དུང་དཀར་གཤོག་པ་ཅན་དལ་གྱིས་བུད་པ་དང་དབུ་མཛད་ཆེན་མོའི་ཞལ་འདོན་དབུ་བསྐུལ་བ་བཅས་དུས་མཉམ་པ་དགོས། རྔ་བོ་ཆེ་བརྡུང་བཞིན་པའི་ཚེ་ནད་གདོན་གྱིས་གཙེས་པ་སོགས་རྔ་བོ་ཆེའི་འོག་ཏུ་འཛུལ་ན་ནད་དང་གནོད་པ་ཞི་བ་སོགས་ངག་བགྲོས་ངོ་མཚར་ཅན་མང་པོ་བཤད་རྒྱུ་ཡོད། ཐོག་ཁ་དེ་གའི་ཤར་རྒྱུད་ཁུལ་དུ་དགོན་སྡེའི་སྤྱི་འཐུས་སོགས་ཚོགས་འདུ་ཚུགས་ཡུལ་ཚོགས་འདུ་ཁང་རྒྱ་ཆེན་པོ་དང་། གཉེར་ཚང་གསོལ་ཐབ་ཁང་རྒྱ་ཆེན་པོ་བཅས་ཡོད། བྱམས་ཁང་གི་ཡང་ཐོག་གི་དབུས་སུ་གོང་ས་རྒྱལ་དབང་མཆོག་གི་གཟིམ་ཆུང་དང་། ནང་དུ་རྗེ་ཡབ་སྲས་གསུམ་དང་། ཐུབ་དབང་གི་ལི་སྐུ། རྡོ་རྗེ་རྣལ་འབྱོར་མའི་སྐུ་བྱིན་ཅན། རིགས་གསུམ་མགོན་པོ་སོགས་སྐུ་རྟེན་གྲངས་མང་། གསེར་དངུལ་བཏུལ་མ་འབའ་ཞིག་གིས་བྲིས་པའི་ཡུམ་རྒྱས་འབྲིང་བསྡུས་གསུམ་སྲིད་ན་དཀོན་པ་ཆ་ཚང་། རྒྱལ་བ་བསྐལ་བཟང་རྒྱ་མཚོ་མཆོག་གི་གཟིགས་དཔེ་དབུ་འཇུག་པ་ཤོག་སེར་མ། རྒྱལ་མཆོག་བསྐལ་བཟང་རྒྱ་མཚོས་གནང་བ་གོང་ས་ལྔ་པ་ཆེན་པོའི་སྐུ་གཟན་དང་། བསྐལ་བཟང་རྒྱ་མཚོ་མཆོག་རང་གི་སྐུ་གཟན་གཅིག་དང་། ནམ་བཟའ་སོགས་འཇོག་ཡུལ་རྟེན་སྒམ་ཁག གསུང་འབུམ་སྣ་ཚོགས་ཀྱི་པོ་ཏི་གྲངས་མང་། བཀའ་གདམས་མཆོད་རྟེན་གྲངས་མང་། གོང་ས་རྒྱལ་དབང་མཆོག་གི་བཞུགས་ཁྲི་རིམ་པོ་ཆེ་དང་ཁྲི་ཆས་རང་འགྲིགས་གོང་ས་སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་བོད་ལྗོངས་ཆོས་སྲིད་གཉིས་ཀྱི་བདག་པོར་མངའ་གསོལ་བའི་མཛད་ཆེན་དང་སྟབས་བསྟུན་རྒྱལ་ཐང་ཁུལ་ནས་སྔར་ལམ་ཁྲི་འབུལ་ལེགས་འབུལ་ཞུས་པར་ཕྱིར་སྩལ་ཁྲི་འབུལ་སྡེ་པ་ཡང་ཐང་མཁར་འགོ་སྡེ་པ་བློ་བཟང་ཚུལ་ཁྲིམས་ཅན་གྱི་གདོང་དགོན་སྡེའི་དད་རྟེན་གནང་བ་གོང་ས་ཆེན་པོའི་སྐུ་བེར་དང་བཞུགས་ཁྲིའི་ཉེར་སྤྱད་ཆ་ཚང་བཅས་བཞུགས། རྒྱལ་བའི་གཟིམ་ཆུང་གི་གཡས་ཕྱོགས་ཀྱི་ལྷ་ཁང་དེ་བཞིན་དེ་སྔོན་གནས་བཅུ་ལྷ་ཁང་ཡིན་ཀྱང་དེའི་ནང་དུ་གཞུགས་པའི་གནས་བརྟན་གཙོ་འཁོར་རྣམས་འདུ་ཁང་ཆེན་མོའི་ཀ་བའི་ཐོག་སོ་སོར་དྲ་མིག་ངོ་མཚར་ཅན་ཤེལ་ཕྲ་བཅས་གསར་བསྐྲུན་བྱས་ཏེ། གནས་བརྟན་གཙོ་འཁོར་རྣམས་ཀ་བའི་ཐོག་སོ་སོར་བཞུགས་སུ་གསོལ་ནས་ལྷ་ཁང་དེའི་ནང་དུ་སྟོན་པ་ཐུབ་པའི་དབང་པོ་ནས་སྐྱབས་མཆོག་རྗེ་ཕ་བོང་ཁ་བ་བདེ་ཆེན་སྙིང་པོར་ཐུགས་གི་བར་ལམ་རིམ་བརྒྱུད་པའི་བླ་མ་ཡོངས་རྫོགས་ཀྱི་སྐུ་བརྙན་གསར་བསྐྲུན་གྱིས་བཞུགས་སུ་གསོལ་བས་ཕྱིས་སུ་ལམ་རིམ་ལྷ་ཁང་ཞེས་གྲགས། རྒྱལ་བའི་གཟིམ་ཆུང་གི་གཡོན་ཕྱོགས་ནས་རྩེ་ཐོག་ཏུ་འགྲོ་བའི་སྐས་འཛེག་དེ་ནས་འགྲོ་ན་རྩེ་ཐོག་རྒྱ་ཕེབས་འོག་ཏུ་འབྱོར། རྒྱ་ཕེབས་འོག་གི་མཆོད་ཁང་དེར་གསང་བདེ་འཇིགས་གསུམ་གྱི་བློས་བསླངས་ཀྱི་དཀྱིལ་འཁོར་བཟོ་བཀོད་ཕུན་སུམ་ཚོགས་པ་གསུམ་དང་། སྨན་བླ་བདེ་གཤེགས་བརྒྱད་ཀྱི་བློས་བསླངས་ཀྱི་དཀྱིལ་འཁོར་ཚད་ལྡན་སྤུས་ལེགས་གཅིག་བཅས་མཇལ་རྒྱུ་ཡོད། ཐོག་རྒྱ་ཕེགས་འོག་ནས་འོག་སྒོ་འཆོར་བར་གྱི་ཤིང་ཆའི་རིགས་ཡོངས་རྫོགས་ལ་ཤིང་ཚོན་མདོག་ལེགས་དང་གསེར་ཤོག་དང་གསེར་རིས་སོགས་ལ་རྒྱ་རྩིས་ལེགས་པར་ཁ་བསྒྱུར་བྱས་པས་མི་རབས་མང་པོ་སོང་ཡང་ཚོན་ཁའི་རིགས་རྣམས་གསར་དུ་བཅོས་པ་ལྟ་བུ་ཁྲ་ལམ་མེར་མཇལ་སྣང་ཡོད། འདུ་ཁང་གི་ཕྱི་ལོགས་ཀྱི་རྩིག་པའི་རྩ་ནས་འགྲམ་སྟེགས་ལྟ་བུའི་བསྐོར་ལམ་མཐོ་ཚད་ཕུ་ཊི་གསུམ་སྐོར་ཡོད་པ་སྲ་བདེ་ཅན་ཞིག་ཡོད། མདུན་གྱི་རྡོ་གཅལ་རྒྱ་ཆེ་བའི་ལྷོ་ངོས་ནས་འདུ་ཁང་དང་ཞལ་སྤྲོད་ཀྱི་ཆོས་ར་ཐོག་འཁོར་ཅན་ཐུག་ཏུ་གསེར་ཟངས་ཀྱི་གཉྫིར་ཆེ་ལེགས་གཅིག་དང་། དེའི་ནང་དུ་མཁན་པོ་བཞུགས་ཡུལ་ས་ཁྲི་མཐོ་བ་ཞིག་དང་སྡེབས་རིས་ཚོན་བཟང་བཀྲ་བ་བཅས་ཡོད། ཆོས་ར་དེར་སྨོན་ལམ་ཆེན་མོའི་སྐབས་དམ་བཅའ་ཚུགས་ཡུལ་དང་། ལོ་ལྟར་དགུ་གཏོར་འཆམ་རྒྱག་སྐྱབས་རོལ་མོ་བ་དང་དུང་པ་བཅས་སྡོད་སྲོལ་ཡོད། རྡོ་གཅལ་གཡས་གཡོན་གཉིས་སུ་དར་ཆེན་ཤིན་ཏུ་རིང་བ་གཉིས་དང་། རྡོ་གཅལ་གྱི་དཀྱིལ་ནས་ཅུང་ཟད་ནུབ་ཕྱོགས་ལ་ཉེ་བར་ལི་ང་གི་སྤོས་ཕོར་དཔང་ལ་མི་ཚད་གཅིག་ལྷག་དང་འཁོར་རྒྱ་མི་ཚད་ལྡན་གྱི་འདོམ་བཞིས་འཁོར་ཐུབ་ཙམ་ཡོད། འདིའི་ནང་དུ་སྔར་བསངས་གཏོང་སྲོལ་ཡོད་འདུག་ཀྱང་འདུ་ཁང་གི་ཚོད་རྩི་སོགས་ལ་གནོད་སྐྱོན་ཡོང་དྭོགས་ཀྱིས་སྤོས་ཕྲན་བུ་སྤར་བ་ལས་བསངས་བཏང་མི་ཆོག་པའི་དམ་བསྒྲགས་གནང་འདུག སྤོར་ཕོར་འདི་སྔར་ཀར་དགོན་ཞིག་ནས་བྱུང་བོར་གྲགས།